Pelerinajul istoric cu moaștele Sfântului Cuvios Dimitrie cel Nou a început luni dimineață printr-o slujbă de binecuvântare oficiată de Preasfințitul Părinte Paisie Sinaitul la Catedrala Patriarhală.
Pelerinajul este organizat în contextul în care, anul acesta, se împlinesc 250 de ani de la aducerea moaștelor Sfântului Dimitrie cel Nou în Capitală și are loc în perioada 4 martie -16 aprilie.
Episcopul vicar patriarhal a vorbit despre mijlocirea și ajutorul Sfântului Dimitrie cel Nou, care "nu se limitează doar asupra Capitalei, ci veghează asupra tuturor celor care îl cheamă în rugăciune cu credință".
"În istoria de 250 de ani de prezență a moaștelor sale în cetatea Bucureștilor, Sfântul Cuv. Dimitrie a săvârșit nenumărate minuni, unele consemnate, altele știute doar de Dumnezeu. S-a arătat bolnavilor și i-a vindecat, a izbăvit de molime, de primejdii și de războaie, a ajutat pe săraci, pe văduve, pe orfani pe toți cei care îi cer ajutorul".
"Trebuie doar ca și noi, cu nădejde și credință, să-i cerem ajutorul și cu atât mai mult în aceste vremuri grele, de încercări", a mai spus Preasfinția Sa.
În decursul zilei de luni, moaștele Sfântului Cuvios Dimitrie cel Nou vor ajunge la Mănăstirea Caraiman, unde Preasfințitul Părinte Paisie va oficia Slujba Privegherii de toată noaptea.
Itinerariul cu parohiile și așezămintele monahale unde cinstitele moaște vor fi purtate în procesiune poate fi consultat aici.
Foto credit: Basilica.ro / Raluca Ene